দু’নম্বর জাতীয় সড়কে (দুর্গাপুর এক্সপ্রেসওয়ে) বুধবার পথ দুর্ঘটনায় মৃত্যু হয়েছিল সাতজনের। সেই ঘটনার রেশ কাটার আগেই বৃহস্পতিবার দু’নম্বর জাতীয় সড়ক পৃথক দু’টি পথ দুর্ঘটনায় একজনের মৃত্যু এবং ২০ জনের জখম হওয়ার ঘটনার সাক্ষী হল! তাঁদের মধ্যে গুরুতর আহত সাতজনের চিকিৎসা চলছে বর্ধমান মেডিক্যাল কলেজ হাসপাতালে।
এদিন বর্ধমানের লাকুর্ড্ডির কাছে দু’নম্বর জাতীয় সড়কের উপরে দ্রুতগতিতে যাওয়া একটি গাড়ি রাস্তার উপরে উল্টে গেলে ঘটনাস্থলেই মৃত্যু হয় একজনের। মৃতের নাম সৌরভ মণ্ডল। তিনি তারকেশ্বরের বাসিন্দা বলে জানা গিয়েছে। পুলিশ জানিয়েছে, দুর্গাপুর থেকে কলকাতার দিকে যাওয়ার সময়ে আচমকাই গাড়িটির সামনের একটি চাকা ফেটে যায়। এর জেরে লাকুর্ড্ডির কাছে রাস্তার মাঝে ডিভাইডারে ধাক্কা মেরে উল্টে যায় গাড়িটি। ঘটনাস্থলেই গাড়ি চাপা পরে মৃত্যু হয় সৌরভের। 
গাড়ির  চালককে স্থানীয়েরা উদ্ধার করে বর্ধমান মেডিক্যাল কলেজে ভর্তি করান। তাঁর অবস্থাও আশঙ্কাজনক বলে জানা গিয়েছে। প্রসঙ্গত, এই এলাকাতেই বুধবার রেল পুলিশের ইনস্পেক্টর রাজন কুমার সিংহের চলন্ত গাড়ির উপরে গরম পিচ বোঝাই ট্যাঙ্কার উল্টে দুর্ঘটনা ঘটে। ঘটনাস্থলেই রাজন-সহ তাঁর পরিবারের সাতজনের মৃত্যু হয়।
অন্যদিকে, এদিন সকালে নবদ্বীপ থেকে বেনাচিতি রুটের একটি এক্সপ্রেস বাসের সঙ্গে ট্রেলারের সংঘর্ষে গুরুতর জখম হয়েছেন ১৯ জন। পুলিশ সূত্রের খবর, দু’নম্বর জাতীয় সড়কের উপরে গলসি থানার রাকোনা মোড়ের কাছে যাত্রীবোঝাই বাসটি বাঁ দিক দিয়ে যাওয়া একটি ট্রেলারকে ওভারটেক করতে গিয়ে তার পিছনে ধাক্কা মারে। অফিসমুখী যাত্রীদের ভিড় ছিল বাসটিতে। সজোরে বাসটি ধাক্কা মারায় তাঁদের অনেকেই জখম হন। এলাকার বাসিন্দারা আহত যাত্রীদের উদ্ধার করে স্থানীয় পুরসা প্রাথমিক স্বাস্থ্যকেন্দ্রে নিয়ে যান। পরে অবস্থার অবনতি হওয়ায় ছ’জনকে বর্ধমান মেডিক্যাল কলেজ হাসপাতালে ভর্তি করানো হয়।